OBRAZLOŽITVENI MEMORANDUM

1. CILJ PREDLOGA

Cilj tega predloga je oblikovati stališče, ki ga bo Evropska unija zastopala v okviru Generalnega sveta Svetovne trgovinske organizacije (STO), glede zahtevka Filipinov za odstopanje od pravil STO za podaljšanje posebne obravnave za riž od 1. julija 2012 do 30. junija 2017 in tako Evropski uniji omogočiti, da podpre odstopanje. Zahtevek bo verjetno na dnevnem redu seje Generalnega sveta STO, ki je načrtovana za julij 2012.

2. PRAVNA PODLAGA PREDLOGA

Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Unije. Odobritev odstopanja, s katerim se Filipinom omogoči podaljšanje posebne obravnave za riž od 1. julija 2012 do 30. junija 2017, spada na področje uporabe te določbe, ker sklep sprejme organ, ustanovljen z mednarodnim sporazumom (Generalni svet ali Ministrska konferenca STO), ki vpliva na pravice in obveznosti EU.

3. PODROČJE UPORABE PREDLOGA

Komisija je pooblaščena, da sprejme stališče v imenu EU v podporo zahtevku Filipinov za odstopanje od pravil STO, s katerim bi se posebna obravnava za riž podaljšala od 1. julija 2012 do 30. junija 2017.

Filipini so 20. marca 2012 v STO predložili zahtevek za odstopanje od svojih obveznosti na podlagi člena 4.2 ter odstavkov 8 in 10 Priloge 5 Sporazuma o kmetijstvu in od obveznosti Filipinov v okviru „Sporazuma o podaljšanju“, da se Filipinom še naprej omogoči posebna obravnava za riž, s povečanjem dostopa do trga, kot je določeno v odstavku 3 in Prilogi A k osnutku sklepa o odstopanju od 1. julija 2012 do 30. junija 2017. Ta zahtevek je bila predložena z obvestilom 22. novembra 2011 Odboru za kmetijstvo, pri čemer so Filipini začeli pogajanja s članicami STO, ki imajo „znaten interes“ za riž (iz poglavja HS 10.06), da se podaljša njihova posebna obravnava za riž. Te članice so bile zaprošene, da sporočijo svojo namero o sodelovanju v pogajanjih do 21. januarja 2012 (60 dni po obvestilu).

Filipini kot utemeljitev za odstopanje navajajo, da je njihov zahtevek netrgovinske narave, ki se nanaša na varnost preskrbe s hrano, s poudarkom, da bo posebna obravnava Filipinom omogočila, da pripravijo kmete na liberalizacijo z uporabo podpornih programov za izboljšanje konkurenčnosti.

Zahtevek za odstopanje ima omejeno področje uporabe, in sicer Filipinom omogočiti, da imajo še naprej posebno obravnavo za riž (ki se uvršča v Poglavje HS 10.06) od 1. julija 2012 do 30. junija 2017. V skladu z zahtevkom za odstopanje Filipini v tem obdobju zagotavljajo minimalni dostop do trga (MMA) za riž, ki se bo povečeval vsako leto (kar je treba opredeliti v Prilogi k oprostitvi na podlagi izidov tekočih pogajanj z zainteresiranimi članicami). Tudi letno in končno zmanjšanje tarifne stopnje v okviru kvote riža bosta predmet dogovorov s članicami od 1. julija 2012 dalje, z zagotavljanjem kvot za posamezno državo za te države.

Ta zahtevek za odstopanje bi bil drugo podaljšanje veljavnosti posebne obravnave, ki trenutno velja do 30. junija 2012. Filipinom je bila prvotno odobrena posebna obravnava za riž ob začetku veljavnosti Sporazuma STO leta 1995, z obdobjem izvajanja 10 let (v skladu z odstavkom 1 in 1(d) Priloge 5 Sporazuma o kmetijstvu, in kot je navedeno v „seznamu blaga“ Filipinov LXXV, del I, oddelek I B (o tarifnih kvotah za kmetijske proizvode)). Prvo podaljšanje veljavnosti posebne obravnave je bilo v letih 2004–2007, ki spreminja njihov seznam LXXV (v skladu z oddelkom B Priloge 5 Sporazuma o kmetijstvu) po sklenitvi pogajanj s članicami (3 države so prejele kvote za posamezne državne: Avstralija, Kitajska in Tajska). Končna, overjena kopija spremenjenega seznama PHL LXXV (WT/LeT/562) je bila 8. februarja 2007 poslana članicam.

Za EU (industrija riža) zahtevek za odstopanje ne predstavlja gospodarskega dejavnika, saj je izvoz riža iz Filipinov v EU manj kot 10 ton na leto (po podatkih COMEXT), brez bistvenih sprememb. Ker ni bilo razloga pričakovati, da bo prišlo do povečanja, EU ni izrazila interesa za začetek pogajanj s Filipini kot državo z „bistvenim interesom“.

Trenutni MMA Filipinov je 350 000 metričnih ton (MT), tarifna stopnja v okviru kvote znaša 40 %. Poleg MMA Filipini uvozijo dodatna dva milijona MT, za kar so glavni dobavitelji Vietnam (74 %), Tajska (19 %) in Pakistan (7 %) (vir: Atlas svetovne trgovine (Global Trade Atlas – GTA), leto 2010).

EU je neto uvoznik riža, ki z uvozom pokriva približno 40 % svojih potreb. Poraba se (počasi) povečuje. Medtem ko je proizvodnja precej stabilna, pa se bo uvoz v EU prav tako povečal. Izvoz EU znaša približno 100–120 000 ton na leto (v zadnjih dveh letih je bil zaradi rekordne proizvodnje nekoliko višji), brez kakršne koli možnosti za povečanje tega trenda. EU izvoz je v glavnem odpremljen v bližnje kraje (zlasti v Turčijo). Skoraj nič riža ne izvozi v Azijo, zlasti pa ne v regije južne Azije, ki so največje pridelovalke riža na svetu.

Filipini nameravajo dokončati pogajanja z zainteresiranimi članicami in sprejeti odstopanje najpozneje na zasedanju Generalnega sveta julija 2012.

2012/0154 (NLE)

Predlog

SKLEP SVETA

o določitvi stališča, ki ga bo Evropska unija zastopala v Generalnem svetu STO glede zahtevka Filipinov za odstopanje od pravil STO za podaljšanje posebne obravnave za riž

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) V skladu z odstavkom 1 in 1(d) Priloge 5 Sporazuma o kmetijstvu, in kot je navedeno v seznamu blaga Filipinov LXXV, del I, oddelek I B (o tarifnih kvotah za kmetijske proizvode), so Filipini dobili posebno obravnavo za riž ob začetku veljavnosti Sporazuma o WTO, z obdobjem izvajanja 10 let.

(2) V skladu z odstavkom 8 Priloge 5 Sporazuma o kmetijstvu so Filipini posebno obravnavo za riž podaljšali od 1. julija 2005 do 30. junija 2012 s spremembo svojega seznama LXXV, ki ga je potrdil sekretariat STO 8. februarja 2007.

(3) V skladu z odstavkom 5.1 Certifikacije sprememb in popravkov seznama LXXV je bilo kakršno koli nadaljevanje posebne obravnave za riž po 30. juniju 2012 odvisno od izida razvojne agende iz Dohe (DDA), ki šteje za drugi posebni mehanizem. Vendar pa se pogajanja DDA še niso zaključila.

(4) Filipini so Odbor za kmetijstvo STO 22. novembra 2011 obvestili o svoji nameri o začetku pogajanj s članicami, ki imajo znaten interes za zadevne proizvode za nadaljevanje posebne obravnave za riž.

(5) V odstavku 3 in 4 člena IX Marakeškega sporazuma o ustanovitvi Svetovne trgovinske organizacije (Sporazum STO) so določeni postopki za odobritev odstopanja od obveznosti glede večstranskih trgovinskih sporazumov v prilogah 1A ali 1B ali 1C k Sporazumu STO in njihovim prilogam.

(6) Filipini so 20. marca 2012 zahtevali odstopanje od obveznosti STO v skladu s členom 4(2) in oddelkom B Priloge 5 Sporazuma o kmetijstvu, da se zagotovi posebna obravnava za riž od 1. julija 2012 do 30. junija 2017 v skladu z zahtevkom Filipinov za odstopanje od obveznosti.

(7) EU je neto uvoznica riža. Odobritev tega odstopanja bi bilo minimalnega gospodarskega in trgovinskega pomena za Unijo.

(8) Zato je primerno sprejeti stališče, ki ga bo Unija zastopala o tem zahtevku na Generalnem svetu STO v podporo temu zahtevku za odstopanje –

SPREJEL NASLEDNJI SKLEP:

Člen 1

Stališče Evropske unije v Generalnem svetu STO je podpora Filipinom, ki v zahtevku za odstopanje prosijo za podaljšanje posebne obravnave riža od 1. julija 2012 do 30. junija 2017 v skladu s pogoji zahtevka za odstopanje od obveznosti.

To stališče izrazi Komisija.

Člen 2

Ta sklep začne veljati z dnem sprejetja.

V Bruslju,

Za Svet

Predsednik